## Educació es reunix amb l’Ajuntament de Sagunt per a exposar la planificació educativa i coordinar les actuacions d’escolarització de l’alumnat per al curs 2024-2025

*** El director general de Centres Docents s’ha reunit amb el regidor d’Educació de Sagunt per a traslladar-li les actuacions sobre l’escolarització
* S’ha acordat treballar en coordinació per a donar resposta a les necessitats d’escolarització actuals i futures
* Jorge Cabo ha afirmat que “s’atendran totes les necessitats d’escolarització sobrevingudes”**

El director general de Centres Docents, Jorge Cabo, s’ha reunit amb els representants de l’Ajuntament de Sagunt per a traslladar-los les actuacions de la Conselleria respecte a l’escolarització del municipi.

En el transcurs de la reunió se’ls ha posat de manifest que l’òrgan encarregat de valorar les necessitats d’escolarització i organitzar la resposta per part de l’Administració és el Servei de Planificació Educativa, que, una vegada desenrotllat el procés d’admissió, estudiada l’evolució de la matrícula i confirmada la necessitat d’aules, o no, proposa l’habilitació de les que siguen necessàries, si és el cas.

Jorge Cabo ha explicat que a Sagunt, una vegada realitzat el procediment anteriorment descrit i a la vista de les dades d’admissió corresponents al Batxillerat, “s’ha habilitat una aula a l’IES María Moliner, i es cobrixen per complet les necessitats de llocs escolars d’aquell alumnat que s’havia quedat sense adjudicar”. Este aspecte es va traslladar a la Comissió Municipal d’Escolarització amb la finalitat que efectuara les gestions necessàries per a formalitzar les matrícules corresponents.

D’esta manera, des de Centres Docents s’afirma que s’ha adequat el nombre d’unitats per a donar cobertura a la demanda existent, tenint en compte les dades resultants del procés d’admissió.  
   
Així mateix, pel que fa a la no implantació de l’etapa de Batxillerat en el nou IES núm. 1 de Canet d’en Berenguer, se’ls ha reiterat que en el curs 2024-2025 es posaran en funcionament les ensenyances corresponents a l’Educació Secundària Obligatòria (ESO). A partir del curs 2025-2026 s’implantaran, de manera progressiva, curs a curs, les ensenyances de Batxillerat, tal com es va comunicar a la Inspecció Territorial d’Educació i a la direcció de l’IES Camp de Morvedre.

D’altra banda, ateses les característiques de Sagunt, s’ha acordat treballar coordinadament entre les dos administracions per a donar resposta a les necessitats d’escolarització actuals i futures del municipi, i s’han posat a la disposició de la Conselleria les parcel·les educatives per a la construcció de noves infraestructures educatives.

Els representants de l’Ajuntament, per la seua banda, han mostrat gran interés en la realització d’un estudi de l’augment de l’oferta de places i la varietat de famílies professionals dels graus bàsics de Formació Professional que faciliten la incorporació al món laboral de l’alumnat de perfils vulnerables.

Fecha: 02/08/2024